amanoisuno/poetBack huggingface dataset:
奉和太子納妃太平公主出降 劉禕之 
夢梓光青陛，穠桃藹紫宮。德優宸念遠，禮備國姻崇。萬戶聲明發，三條騎吹通。香輪送重景，彩旆引仙虹。
奉和別越王 劉禕之 
周屏辭金殿，梁驂整玉珂。管聲依折柳，琴韻動流波。鶴蓋分陰促，龍軒別念多。延襟小山路，還起大風歌。
酬鄭沁州 劉禕之 
麒閣一代良，熊軒千里躅。緝圖昭國典，按部留宸矚。匪厭承明廬，佇兼司隸局。芸書暫輟載，竹使方臨俗。節變風緒高，秋深露華溽。寒山斂輕靄，霽野澄初旭。已切長年悲，誰堪岐路促。遙林征馬迅，別館嘶驂局。雅贈響摐金，索居睽倚玉。淒斷離鴻引，勞歌思足曲。
孝敬皇帝挽歌 劉禕之 
戒奢虛蜃輅，錫號紀鴻名。地葉蒼梧野，途經紫聚城。重照掩寒色，晨飆斷曙聲。一隨仙驥遠，霜雪愁陰生。
九成宮秋初應詔 劉禕之 
帝圃疏金闕，仙台駐玉鑾。野分鳴鸑岫，路接寶雞壇。林樹千霜積，山宮四序寒。蟬急知秋早，鶯疏覺夏闌。怡神紫氣外，凝睇白雲端。舜海詞波發，空驚遊聖難。
奉和別魯王 李敬玄 
綠車旋楚服，丹蹕佇秦川。珠皋轉歸騎，金岸引行旃。一朝限原隰，千里間風煙。鶯喧上林穀，鳧響禦溝泉。斷雲移魯蓋，離歌動舜弦。別念凝神扆，崇恩洽玳筵。顧惟慚叩寂，徒自仰鈞天。
奉和別越王 李敬玄 
飛蓋回蘭阪，宸襟佇柏梁。別館分涇渭，歸路指衡漳。關山通曙色，林籞遍春光。帝念紆千里，詞波照五潢。
奉和別越王 張大安 
盛藩資右戚，連萼重皇情。離襟愴睢苑，分途指鄴城。麗日開芳甸，佳氣積神京。何時驂駕入，還見謁承明。
奉和太子納妃太平公主出降 元萬頃 
象輅初乘雁，璿宮早結褵。離元應春夕，帝子降秋期。鳴瑜合清響，冠玉麗穠姿。和聲躋鳳掖，交影步鸞墀。
奉和春日池台 元萬頃 
日影飛花殿，風文積草池。鳳樓通夜敞，虯輦望春移。
奉和春日二首 元萬頃 
花輕蕊亂仙人杏，葉密鶯喧帝女桑。飛雲閣上春應至，明月樓中夜未央。鳳輦迎風乘紫閣，鸞車避日轉彤闈。中堂促管淹春望，後殿清歌開夜扉。
奉和太子納妃太平公主出降 郭正一 
桂宮初服冕，蘭掖早升笄。禮盛親迎晉，聲芬出降齊。金龜開瑞鈕，寶翟上仙袿。轉扇承宵月，揚旌照夕蜺。
奉和太子納妃太平公主出降三首 胡元范 
帝子威儀絕，儲妃禮度優。疊鼓陪仙觀，凝笳翼畫輈。鬱鬱神香滿，奕奕彩雲浮。排空列錦罽，騰歡溢皇州。金閨未息火，玉樹鐘天愛。月路飾還裝，星津動歸佩。紫極流宸渥，清規佇慈誨。恩波洽九流，光輝軼千載。列席詔親賢，式宴坐神仙。聖文飛聖筆，天樂奏鈞天。曲池涵瑞景，文宇孕祥煙。小臣同百獸，率舞悅堯年。
奉和太子納妃太平公主出降 任希古 
帝子升青陛，王姬降紫宸。星光移雜佩，月彩薦重輪。龍旌翻地杪，鳳管颺天濱。槐陰浮淺瀨，葆吹翼輕塵。
和東觀群賢七夕臨泛昆明池 任希古 
秋風始搖落，秋水正澄鮮。飛眺牽牛渚，激賞鏤鯨川。岸珠淪曉魄，池灰斂曙煙。泛查分寫漢，儀星別構天。雲光波處動，日影浪中懸。驚鴻絓蒲弋，游鯉入莊筌。萍葉疑江上，菱花似鏡前。長林代輕幄，細草即芳筵。文峰開翠瀲，筆海控清漣。不挹蘭樽聖，空仰桂舟仙。
和左僕射燕公春日端居述懷 任希古 
豐野光三傑，媯庭贊五臣。綈緗歌美譽，絲竹詠芳塵。聖曆開環象，昌年降甫申。高門非舍築，華構豈垂綸。鳳邸摶霄翰，龍池躍海鱗。玉鼎升黃閣，金章謁紫宸。禮闈通政本，文昌總國均。調風振薄俗，清教敘彝倫。星回應緹管，日禦警寅賓。葉上曾槐變，花發小堂春。思掛五都冕，言訪北山巾。赫赫容臺上，千祀耀平津。
和長孫秘監伏日苦熱 任希古 
玉署三時曉，金羈五日歸。北林開逸徑，東閣敞閑扉。池鏡分天色，雲峰減日輝。遊鱗映荷聚，驚翰繞林飛。披襟揚子宅，舒嘯仰重闈。
和李公七夕 任希古 
落日照高牖，涼風起庭樹。悠悠天宇平，昭昭月華度。開軒卷綃幕，延首晞雲路。層漢有靈妃，仙居無與晤。履化悲流易，臨川怨遲暮。昔從九春徂，方此三秋遇。瑤駕越星河，羽蓋凝珠露。便妍耀井色，窈窕淩波步。始閱故人新，俄見新人故。掩淚收機石，銜啼襞紈素。惆悵何傷已，裴回勞永慕。無由西北歸，空自東南顧。
和長孫秘監七夕 任希古 
二秋葉神媛，七夕望仙妃。影照河陽妓，色麗平津闈。鵲橋波里出，龍車霄外飛。露泫低珠佩，雲移薦錦衣。更深黃月落，夜久靨星稀。空接靈台下，方恧辨支機。
奉和太子納妃太平公主出降三首 裴守真 
瑜佩升青殿，穠華降紫微。還如桃李發，更似鳳凰飛。金屋真離象，瑤台起婺徽。彩纓紛碧坐，繢羽泛褕衣。雲路移彤輦，天津轉明鏡。仙珠照乘歸，寶月重輪映。望園嘉宴洽，主第歡娛盛。絲竹揚帝熏，簪裾奉宸慶。叢雲靄曉光，湛露晞朝陽。天文天景麗，睿藻睿詞芳。玉庭散秋色，銀宮生夕涼。太平超邃古，萬壽樂無疆。
奉和聖制過溫湯 楊思玄 
豐城觀漢跡，溫谷幸秦餘。地接幽王壘，塗分鄭國渠。風威肅文衛，日彩鏡雕輿。遠岫凝氛重，寒叢對影疏。回瞻漢章闕，佳氣滿宸居。
奉和別魯王 楊思玄 
元王詩傳博，文後寵靈優。鶴蓋動宸眷，龍章送遠遊。函關疏別道，灞岸引行舟。北林分苑樹，東流溢禦溝。鳥聲含羽碎，騎影曳花浮。聖澤九垓普，天文七曜周。方圖獻雅樂，簪帶奉鳴球。
奉和聖制過溫湯 王德真 
握圖開萬宇，屬聖啟千年。驪阜疏緹騎，驚鴻映彩旃。玉霜鳴鳳野，金陣藻龍川。祥煙聚危岫，德水溢飛泉。停輿興睿覽，還舉大風篇。
奉和聖制過溫湯 鄭義真 
洛川方駐蹕，豐野暫停鑾。湯泉恒獨湧，溫穀豈知寒。漏鼓依岩畔，相風出樹端。嶺煙遙聚草，山月迥臨鞍。日用誠多幸，天文遂仰觀。
奉和展禮岱宗塗經濮濟 蕭楚材 
拂漢星旗轉，分霄日羽明。將追會阜跡，更勒岱宗銘。林戈咽濟岸，獸鼓震河庭。葉箭淩寒矯，烏弓望曉驚。已降汾水作，仍深迎渭情。
奉和展禮岱宗塗經濮濟 薛克構 
龍圖冠胥陸，鳳駕指雲亭。非煙泛濟浦，綠字啟河汀。畫裳晨應月，文戟曙分星。四田巡揖禮，三驅道契經。行欣奉萬歲，竊抃偶千齡。
日暮望涇水 徐珩 
導源徑隴阪，屬汭貫嬴都。下瀨波常急，回圻溜亦紆。毒流秦卒斃，泥糞漢田腴。獨有迷津客，懷歸軫暮途。
贈韓思彥 賀遂亮 
意氣百年內，平生一寸心。欲交天下士，未面已虛襟。君子重名義，直道冠衣簪。風雲行可托，懷抱自然深。落霞靜霜景，墜葉下風林。若上南登岸，希訪北山岑。
酬賀遂亮 韓思彥 
古人一言重，嘗謂百年輕。今投歡會面，顧盼盡平生。簪裾非所托，琴酒冀相並。累日同遊處，通宵款素誠。霜飄知柳脆，雪冒覺松貞。願言何所道，幸得歲寒名。
自禦史左授山陽丞 魏求己 
朝升照日檻，夕次下烏台。風竿一眇邈，月樹幾裴回。翼向高標斂，聲隨下調哀。懷燕首自白，非是為年催。
贈右台監察鄧茂遷左台殿中 劉懷一 
惟昔參多士，無雙仰異才。鷹鸇同效逐，鵷鷺忝遊陪。入仕光三命，遷榮曆二台。隔牆欽素躅，對問限清埃。紫署春光早，蘭闈曙色催。誰言夕鳥至，空想鄧林隈。